หุ้นนิ่งปิดลด0.51จุด
ดัชนีหุ้นไทย20ก.ย.มีความเคลื่อนไหวในกรอบแคบ ปิดตลาดที่ 923.06 จุด ลดลง 0.51 จุด
20 ก.ย. 2553

ดัชนีหุ้นไทย20ก.ย.มีความเคลื่อนไหวในกรอบแคบ ปิดตลาดที่ 923.06 จุด ลดลง 0.51 จุด
ดัชนีตลาดหลักทรัพย์ วันที่ 20 ก.ย. เคลื่อนไหวในกรอบแคบๆ โดยเฉพาะการซื้อขายในช่วงบ่าย จนกระทั่งปิดตลาดที่ 923.06 จุด ลดลง 0.51 จุด หรือ 0.06% โดยระหว่างวันเคลื่อนไหวอยู่ระหว่าง 918.70-928.65 จุด มูลค่าการซื้อขาย 21,225.15 ล้านบาท
นายรักพงศ์ ไชยศุภรากุล ผู้จัดการ ส่วนวิจัยและเศรษฐกิจกลยุทธ์ ฝ่ายวิจัย บริษัทหลักทรัพย์ (บล.) เคจีไอ (ประเทศไทย) กล่าวว่า ภาวะตลาดในปัจจุบันถือว่าอยู่ในช่วงการพักตัว ทำให้ดัชนีเคลื่อนไหวในกรอบแคบๆ เท่านั้น โดยปัจจัยที่สร้างความกังวลให้กับนักลงทุน คือ การประมูล 3จี และ มาตรการดูแลอัตราแลกเปลี่ยน
"ตลาดหุ้นจะเข้าสู่การพักตัว เพราะความไม่แน่ใจเรื่องมาตรการควบคุมเงินบาท แม้ว่า ธนาคารแห่งประเทศไทยและกระทรวงการคลัง จะให้ความสบายใจว่า มาตรการจะไม่รุนแรง แต่จากการที่ค่าเงินบาทยังคงแข็งค่าต่อเนื่อง ทำให้นักลงทุนกังวลใจว่า มาตรการที่บอกว่าจะไม่รุ่นแรงนั้นจะเพียงพอที่จะสร้างเสถียรภาพให้กับค่าเงินบาทได้หรือไม่" นายรักพงศ์ กล่าว
ขณะที่ กรณีการประมูล 3จี หลังจากศาลปกครองสูงสุดรับอุทธรณ์กทช.ค้านคำสั่งระงับประมูล 3จี ให้ กสท ยื่นคำแก้ต่างใน 3 วัน และนัดฟังคำสั่ง วันที่ 23 ก.ย.นี้ เวลา 9.00 น. นายรักพงศ์ กล่าวว่า หากศาลปกครองสูงสุดยืนคำสั่งคุ้มครองการประมูล 3จี ตามศาลปกครองกลาง ก็เชื่อว่า ราคาหุ้นในกลุ่มสื่อสารจะไม่ตอบรับแล้ว เนื่องจากราคาหุ้นกลุ่มนี้ปรับลดลงมาอย่างต่อเนื่องแล้ว
สำหรับมูลค่าการซื้อขาย นายรักพงศ์ กล่าวว่า อาจจะลดลงจากช่วงก่อนหน้านี้ที่มีมูลค่าการซื้อขายวันละ 4 หมื่นล้านบาท แต่มูลค่าการซื้อขายที่ประมาณ 2 หมื่นบาท ไม่ถือว่า น้อยเกินไป 
"ในวันพรุ่งนี้ดัชนียังมีแนวโน้มที่จะเคลื่อนไหวระหว่าง 918-925 จุด"นายรักพงศ์กล่าว